NARIADENIE RADY (ES) č. 617/2009
z 13. júla 2009,
ktorým sa otvára autonómna colná kvóta na dovoz vysokokvalitného hovädzieho mäsa
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh Komisie,
keďže:
(1)
Vzhľadom na záujem Spoločenstva v oblasti rozvoja harmonických obchodných vzťahov s tretími krajinami by sa mali prijať ustanovenia, ako samostatné opatrenia, na otvorenie colnej kvóty Spoločenstva na dovoz 20 000 ton vysokokvalitného čerstvého, chladeného alebo mrazeného hovädzieho mäsa.
(2)
V súlade s článkom 144 nariadenia Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a v spojení s článkom 4 uvedeného nariadenia, sa colné kvóty na výrobky patriace do tohto nariadenia otvárajú a Komisia ich spravuje podľa podrobných pravidiel v súlade s postupom uvedeným v článku 195 ods. 2 uvedeného nariadenia,
PRIJALA TOTO NARIADENIE:
Článok 1
1. Otvára sa ročná colná kvóta Spoločenstva s poradovým číslom 09.4449 na dovoz 20 000 ton, vyjadrená v hmotnosti výrobkov, na vysokokvalitné čerstvé, chladené alebo mrazené hovädzie mäso patriace pod kódy KN 0201, 0202, 0206 10 95 a 0206 29 91.
2. Dovozné clo na kvótu uvedenú v odseku 1 je 0 %.
3. Kvótový rok plynie od 1. júla do 30. júna.
Článok 2
Colnú kvótu uvedenú v článku 1 spravuje Komisia v súlade s článkom 144 a článkom 195 ods. 2 nariadenia (ES) č. 1234/2007.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. augusta 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. júla 2009